Автобусхэмрэ мэкъумэш техникэмрэ ди деж щызэпкъралъхьэфынущ
Белоруссием и лIыкIуэхэр, КъБР-м и Iэтащхьэ Къанокъуэ Арсен къызэрыригъэблэгъам тету ди деж щыхьэщIахэр, етIуанэ махуэм КъБР-м и Правительствэм и УнафэщIым и япэ къуэдзэ Уянаев Казым хуэзащ.
ЗэIущIэр къыщызэIуихым вице-премьерым къыхигъэщхьэхукIащ лъэныкъуитIым яку дэлъ зэпыщIэныгъэхэм адэкIи заужьыну зэрыщыгугъыр: «Ди дежкIэ гуапэщ предприятэ инхэм икIи фи къэралым и дежкIэ мыхьэнэшхуэ зиIэхэм я лIыкIуэхэр къызэредгъэблэгъар. Нобэрей зэIущIэри ди зэпыщIэныгъэхэм зегъэубгъунымкIэ сэбэп хъуну си гугъэщ».
«Клиринг Групп» жэуап зэхэгъэщхьэхукIа зыхь компанием и унафэщI Забеллэ Сергей фIыщIэ ищIащ делегацэм хэтхэр Къэбэрдей-Балъкъэрым гуапэу зэрыщрагъэблэгъар. «Фи деж дыкъызэрыкIуам сэбэп пылъу къыдолъытэ. Дэ предприятэ зыбжанэм дыщыIащ икIи ди нэгу щIэкIащ ахэр сыт и лъэныкъуэкIи зэманым къигъэувхэм екIуу зэрызэгъэпэщар. «Севкаврентген», «Тэрчналмэс» заводхэр къыщIагъэкI продукцэм и фIагъымкIэ дуней псом щыIэ предприятэ нэхъ лъэщ дыдэхэм япеуэфынущ», — жиIащ хьэщIэм.
Белоруссием и лIыкIуэхэм къыхалъхьа Iуэху нэхъыщхьэхэр «МАЗ-103», «МАЗ-204» автобусу илъэсым 500, апхуэдэу мэкъумэш техникэ зэмылIэужьыгъуэхэр Къэбэрдей-Балъкъэрым и предприятэхэм щызэпкърылъхьэнырщ.
ЗэIущIэм хэтахэр Уянаев Казым щыгъуазэ ищIащ ди республикэм и промышленнэ политикэм. ИрагъэкIуэкIа псалъэмакъым ипкъ иткIэ, КъБР-м Промышленностымрэ сатумкIэ и министерствэм и пщэ иралъхьащ лъэныкъуитIым я зэдэлэжьэныгъэм зегъэужьынымкIэ зэфIэгъэкIыпхъэхэм я план зэхилъхьэну. ХьэщIэхэм Уянаев Казым ирагъэблэгъащ Белоруссием кIуэуэ автобусхэмрэ мэкъумэш техникэмрэ къыщIэзыгъэкI IэнатIэхэм щыгъуазэ захуищIыну.
Бэгъуэт Лианэ
